DA dreig met regstappe oor Chinese lening aan EskomMmusi Maimane, DA-leier. Foto: ANA Die DA weier dat China se model van “skuldstrik-diplomasie” in Suid-Afrika posvat en sal die howe nader indien nodig om te verseker dat die regering openlik en eerlik met die publiek is oor die voorwaardes van lenings wat die land van China ontvang. “Op 10 September het ek ŉ aansoek ingevolge die Wet op die Bevordering van Toegang tot Inligting (PAIA) ingedien dat die bepalings en voorwaardes van die R33 miljard‑lening van China se Ontwikkelingsbank aan Eskom openbaar gemaak word,” het Mmusi Maimane, DA-leier, Sondag gesê. Kragtens die bepalings van dié wet moet Eskom binne 30 dae reageer op die versoek om inligting. Dié keerdatum is reeds verstreke en die bepalings en voorwaardes van die lening bly “verdag geheim”. “Daarom het ek ŉ kennisgewing van ŉ interne appèl aan Eskom gerig … omdat hulle nie aan my versoek voldoen het nie,” het Maimane gesê. “As Eskom ook in gebreke bly om die verdere 10-dag-keerdatum te gehoorsaam, sal die DA nie huiwer om die nodige regstappe te doen en die howe om hulp te nader nie.” Hy het ook pres. Cyril Ramaphosa, die Eskom-voorsitter, Jabu Mabuza, en die Ontwikkelingsbank se verteenwoordiger in Suid-Afrika, Jiangtao Cao, genader. Geeneen van hulle was bereid om oop kaarte te speel en te sê op watter voorwaardes die lening van R33 miljard toegestaan is nie. Maimane meen Suid-Afrikaners kort die versekering dat dié lening die land en sy belastingbetalers nie bind aan onbekostigbare en onregverdige voorwaardes en bepalings nie. Hy sê die nuwe president het hom tot groter deursigtigheid en verantwoordbaarheid verbind, maar noudat hy dit moet bewys met ŉ werklike geval soos dié lening, “verkies hy om die weg van geheimhouding te volg wat posgevat het onder oudpres. Jacob Zuma. “Dit was ŉ kans vir Ramaphosa om openlik te wees met die publiek “oor dit waartoe die lening ons verbind – en ons verwag dat hy dit sal doen”.